
mILJØLEDELSE VED UNIVERSITETET I TROMSØ – Handlingsplan for miljøledelse 2006-2008

1. Innledning.

Alle statlige virksomheter skal innen utgangen av 2005 ha innført miljøledelse som en integrert del av virksomhetens styringssystem (St.prp.nr 1 (2001-2002) fra hhv. Miljøverndepartementet og Arbeids- og administrasjonsdepartementet). Målet er å redusere belastningene på det ytre miljø gjennom mer miljøvennlig drift. Universitetsdirektøren har nedsatt en prosjektgruppe med mandat å innføre miljøledelse ved Universitetet.  Prosjektgruppen har tidligere formulert en miljørapport for året 2005, som er oversendt Kunnskapsdepartementet. Universitetsstyret ble orientert om dette i eget notat til styremøtet 15.12.05 vedlagt nevnte miljørapport.

Styret inviteres nå til å fastsette en handlingsplan for miljøledelse for perioden 2006-2008, jf vedlegg 1.

2. Miljøledelse ved Universitetet i Tromsø

Ved Universitetet i Tromsø har det i flere år vært arbeidet systematisk med tiltak som har hatt positiv effekt på det ytre miljø. Miljøledelse ved UiTø, med et sterkt fokus på det ytre miljø, vil derfor være en naturlig videreføring av dette arbeidet.  Universitetsdirektøren mener Universitetet bør vise engasjement, og sette i gang konkrete miljøtiltak på områder der Universitetet har størst påvirkningspotensial. Universitetet bør ha en tydelig miljøpolitikk rettet mot begrenset ressursbruk og redusert fysisk forurensning. I en tid hvor global oppvarming og bærekraftig utnyttelse av ressursene, blant annet i Nordområdene, er tema som samfunnet er opptatt av, er det viktig at UiTø fremstår med en tydelig miljøprofil. Innføringen av miljøledelse gir gode muligheter for en positiv profilering av Universitetet i Tromsø. Denne muligheten er det derfor viktig å utnytte. 

I tillegg gir arbeid med miljøledelse mulighet for økonomisk gevinst. Universitet for miljø- og biovitenskap (UMB) var med i pilotprosjektet Grønn stat (miljøledelse) fra 1998-2002, og anslår innsparingene fra miljøtiltak til 5–6 millioner kroner i 2002, og ser muligheter til at besparelsene kan nå opp i 12 millioner kroner årlig. Bakgrunnen for dette er eksempelvis lavere energiforbruk, mer kostnadseffektive innkjøpsprosesser, lavere transportkostnader m v.

Å ta hensyn til miljøargumenter kan være utfordrende når enkeltbeslutninger skal tas, f eks ved innkjøp og fastsetting av temperaturen innendørs. Det er derfor viktig at en overordnet strategi og handlingsplan forankres hos den øverste ledelse ved Universitetet.

3. Universitetsdirektørens forslag til handlingsplan for miljøledelse ved Universitetet i Tromsø 2006-2008

Vedlagte forslag til handlingsplan er strukturert med hovedmål, delmål, resultatmål, tiltak samt et punkt om evaluering av måloppnåelse. Det er lagt vekt på at handlingsplanen skal være kortfattet, og målene konkrete og etterprøvbare. I det følgende gjennomgås de ulike punktene i handlingsplanen.

a. Hovedmål for miljøledelse

Universitetsdirektøren foreslår følgende hovedmål, jf handlingsplanens punkt 2 første setning:

UiTø skal kontinuerlig arbeide for å redusere belastningen på det ytre miljø gjennom mer miljøvennlig drift.

b. Delmål

Universitetet og andre statlige virksomheter er bedt om å rapportere til fagdepartementet etter 4 miljøindikatorer. Disse er: innkjøp, avfall, transport og energi. Universitetsdirektøren foreslår at det tas utgangspunkt i disse områdene i Universitetets arbeid med innføring av miljøledelse. Delmålene framgår av handlingsplanens punkt 3.1.

c. Resultatmål og tiltak

Resultatmålene går fram av handlingsplanens punkt 3.2 og tiltakene av punkt 4.1. Her kommenteres resultatmålene og tiltakene samlet for hver miljøindikator.

Innkjøp
I lov om offentlige anskaffelser som trådte i kraft 1. juli 2001, slås det fast at man under planlegging av den enkelte anskaffelse skal ta hensyn til livssykluskostnader og miljømessige konsekvenser av anskaffelsen. Universitetsdirektøren har et sterkt fokus på dette og ser papirforbruket ved UiTø som et område hvor potensialet for reduksjon av forbruk er størst. Elektronisk saksbehandling er nå innført ved UiTø og fakturaskanning blir gjort tilgjengelig for alle i løpet av våren 2006.  Som et resultat av dette forventes det at papirforbruket vil gå ned. 
Transport

Transport er et komplisert område å kartlegge og dermed også å måle. Årsaken er at transportelementene er satt sammen både av interne og eksterne faktorer. Det er per i dag ikke mulig å skaffe en god oversikt over transportbildet ved UiTø. UiTø har ikke systemer for registrering av ansatte og studenters bruk av tog, fly, buss etc. til arbeids- og tjenestereiser. For mange møter er fly eneste relevante transportalternativ. Et godt alternativ til slike tjenestereiser kan være videokonferanse.  U-VETT drifter videokonferanser for UiTø og har moderne PC-basert videokonferanseutstyr i 2 rom.  Å bruke videokonferanser som et alternativ eller supplement til tradisjonelle møter og tjenestereiser har mange fordeler. Møtedeltakerne sparer tid, arbeidsgiver sparer penger, og det sparer ikke minst miljøet for utslipp av skadelige klimagasser, luftforurensning og støy. Oljedirektoratet og Forsvaret er to statlige virksomheter hvor økt bruk av videokonferanser, i tillegg til miljøgevinstene, har gitt store økonomiske besparelser.

Personbilbruken i Tromsø er økende, med de forurensningsproblemer dette medfører. Universitetet er en stor arbeidsplass og mange, både studenter og ansatte, reiser til og fra campus daglig. Universitetsdirektøren er i dialog med Troms fylkeskommune og Tromsbuss med sikte på å bedre kollektivtilbudet.

Energi

Energibruken er en miljøutfordring for UiTø. Universitetet er et åpent universitet i den betydning at ansatte og studenter bruker lokalene også på kveldstid og i helgene. Dette gjør en rekke enøkttiltak i driften vanskeligere. For eksempel kan stenging av ventilasjonsanlegg etter arbeidstid ved enkelte enheter ikke gjennomføres grunnet arbeid i laboratorier. Universitetsdirektøren har allerede gjennomført temperaturreduksjoner i kontorarealene ved UiTø, og ser det ikke som realistisk å sette som mål at energibruken skal reduseres, men foreslår at målet er at energibruken ikke skal øke.

Avfall

Teknisk avdeling er tillagt hovedansvaret for håndtering av alt avfall, med unntak av farlig avfall hvor ansvaret er lagt til fakultetene, Norges fiskerihøgskole og Tromsø museum. Ved Det medisinske fakultet er det etablert et sentralt mottak for dette avfallet hvor ansatte og studenter 2 ganger i måneden kan levere farlig avfall. Universitetets sentraladministrasjon belastes kostnadene for denne avhendingen. 

Farlig avfall håndteres forskriftsmessig. Det kan nevnes at Statens strålevern i fjor hadde en gjennomgang av Universitetets rutiner for bruk og utslipp av ioniserende stråling (f eks røntgen- og partikkelstråling). Videre har en ekstern rådgiver nylig gjennomført en risikovurdering av utslipp og andre forhold som omhandler bruk og håndtering av strålekilder. En utfordring for fagmiljø som driver eksperimentell forskning, er hele tiden å benytte stoffer som gir minst mulig farlig avfall.

I løpet av 2006 innfører Tromsø kommune en ny måte å sortere avfall på for alle husholdninger i Tromsø.  Det skal sorteres i plast, papir, lettkartong (alle typer drikkekartong etc.), restavfall, matavfall og glass/metall.  Ved kantinene er sorteringsmuligheten for avfall dårlig.  Noen steder kan avfall sorteres i matavfall og restavfall, mens det andre plasser ikke gjøres noen avfallssortering. Merkingen av disse ”avfallsstasjonene” er heller ikke god. Avfallssortering er viktig i seg selv. I tillegg er godt merkede miljøstasjoner ved kantinene et viktig virkemiddel for å markedsføre Universitetets miljøprofil. Det foreslås at det i handlingsplanen fokuseres på miljøstasjoner og bedre sortering av avfall.
d. Evaluering av måloppnåelse

I handlingsplanens punkt 4.2  er det et eget punkt om rapportering og evaluering av om  resultatmålene nås.
4. Innstilling til vedtak:

Universitetsstyret vedtar universitetsdirektørens forslag til handlingsplan for miljøledelse ved Universitetet i Tromsø 2006-2008.

